Lesufi se ingryping by haarstylkwessie bekommerPanyaza Lesufi, die LUR vir onderwys in Gauteng, Maandag by Pretoria Girls High School. Foto: Twitter via @EducationGP Die burgerregte-organisasie, AfriForum, het gesê hy is bekommerd oor die manier waarop die situasie by die Pretoria High School for Girls hanteer is nadat dié skool beskuldigings van rasverdeeldheid moes aanhoor. Leerders het kapsie gemaak teen die skool se beleid oor haarstyle. Van die leerders voer aan dat daar rassistiese opmerkings teenoor hulle gemaak is en dat hulle gedwing word om hul hare in style te dra wat nie hul haartipes akkommodeer nie. Volgens Carien Bloem, AfriForum se projekkoördineerder vir onderwys, is dié organisasie ongelukkig omdat Panyaza Lesufi, die LUR van onderwys in Gauteng, die skool se beleid oor haarstyle geskrap het nadat daar met die beheerliggaam en bestuur vergader is. “Lesufi het die beleid geskrap totdat daar ooreengekom kan word op reëls wat leerders, personeel én ouers akkommodeer.” Bloem sê voorts dat Lesufi al telkemale by die beleide en etos van skole ingemeng het en dat hy nou hierdie voorval misbruik om beheerliggame van hul bevoegdhede en pligte te ontneem. Maroela Media het vroeër berig slegs ŉ dag ná die rasseherrie by Pretoria Girls High School, is die Lawson Brown High School in Port Elizabeth Dinsdag ook tot stilstand geruk nadat nog bewerings van rassisme aan die lig gekom het. Lees meer. In die lig van onder meer kommer oor Lesufi se aanhoudende pogings om beheerliggame se mag in te perk, hou die Solidariteit Beweging op 31 Augustus 2016 ’n toekomsberaad vir onderwys. Dit is belangrik vir elke ouer en onderwyser wat gehalte-onderrig en die toekoms van die Afrikaanssprekende jeug op die hart dra om dié beraad by te woon. Die besonderhede vir die beraad is soos volg: Plek: Doxa Deo Raslouw, Centurion Tyd: 09:00 tot 13:00 Registreer vir die beraad by: www.onderwysberaad.co.za Lees alle vorige berigte oor Pretoria Girls High op Maroela Media.